b'\n_START_ARTICLE_\nJohann Lithander\n_START_PARAGRAPH_\nJohann Lithander (24. veebruar/7. m\xc3\xa4rts 1742 Kyr\xc3\xb6, H\xc3\xa4me \xe2\x80\x93 2. jaanuar/13. jaanuar 1789 Noarootsi) oli Eestimaa vaimulik._NEWLINE_Ta \xc3\xb5ppis Turus \xc3\xbclikoolis k\xc3\xa4iva vanema venna Danieli juures, seej\xc3\xa4rel aastatel 1756\xe2\x80\x931761 Porvoo g\xc3\xbcmnaasiumis. Aastast 1763 \xc3\xb5ppis ta Turu \xc3\xbclikoolis, sai seal 24. juulil 1766 magistriks. T\xc3\xb6\xc3\xb6tas seej\xc3\xa4rel Eestis Stackelbergide juures kodu\xc3\xb5petajana. Ordineeriti 15. oktoobril/26. oktoobril 1768 \xc3\xb5petajaks._NEWLINE_Lithander oli aastatel 1768\xe2\x80\x931775 Reigi Jeesuse koguduse \xc3\xb5petaja. Aastatel (kutsuti veebruaris 1775, ametisse asus 8. m\xc3\xa4rtsil/19. m\xc3\xa4rtsil 1775) 1775\xe2\x80\x931789 oli ta Noarootsi P\xc3\xbcha Katariina koguduse \xc3\xb5petaja._NEWLINE_Ta uuendas aastal 1786 Noarootsi pastoraadis asunud k\xc3\xb6strikooli. Noarootsis propageeris ta talupoegade hulgas torupilli asemel viiulim\xc3\xa4ngu. Tema esimesel abikaasal oli eriline muusika-anne ja nende poegadest kasvasid kuulsad Turu muusikud._NEWLINE_Lithander t\xc3\xb5lkis eesti keelde Kajsa Wargi kokaraamatu "Hjelpreda I hush\xc3\xa5llningen f\xc3\xb6r unga fruentimber", mis ilmus aastal 1781 pealkirja all "K\xc3\xb6ki ja Kokka Ramat". See oli esimene mahukas sellealane eestikeelne tr\xc3\xbckis (760 lk.; sisaldas 986 saksa- ja eestikeelset toiduretsepti). Ta tegi koost\xc3\xb6\xc3\xb6d Hupeli v\xc3\xa4ljaannetele; aastal 1779 ilmunud eestikeelses jutluseraamatus on tr\xc3\xbckitud \xc3\xbcks tema jutlus.\n_START_SECTION_\nIsiklikku\n_START_PARAGRAPH_\nLithander oli kaks korda abielus. Tema esimene abikaasa Christina oli Vormsi P\xc3\xbcha Olavi koguduse \xc3\xb5petaja Andreas Hollmingu t\xc3\xbctar ja kelle lastest said Turu muusikud. Tema teine abikaasa Catharina Elisabeth oli Haapsalu P\xc3\xbcha Johannese koguduse Jonas Laurentii Carlblomi t\xc3\xbctar.'